钦定古今图书集成/理学汇编/学行典/第266卷 > 陈抟
## 钦定古今图书集成/理学汇编/学行典/第266卷 > 陈抟

按《宋史隐逸传》：“陈抟，字图南，亳州真源人。始四五岁，
戏涡水岸侧，有青衣媪乳之，自是聪悟日益。及长，读
经史百家之言，一见成诵，悉无遗忘，颇以诗名。后唐
长兴中，举进士不第，遂不求禄仕，以山水为乐。自言
尝遇孙君仿、麞皮处士二人者，高尚之人也，语抟曰：
‘武当山九室岩可以隐居’。抟往栖焉。因服气辟谷，历”
二十馀年，但日饮酒数杯。移居华山云台观，又止少
华石室，每寝处多百馀日不起。周世宗好黄白术，有
以抟名闻者，显德三年命华州送至阙下，留止禁中
月馀。从容问其术，抟对曰：“陛下为四海之主，当以致
治为念，奈何留意黄白之事乎？”世宗不之责，命为谏
议大夫，固辞不受。既知其无他术，放还所止，诏本州
长吏岁时存问。五年，成州刺史朱宪陛辞赴任，世宗
令赍帛五十匹、茶三十斤赐抟。太平兴国中来朝，太
宗待之甚厚。九年，复来朝，上益加礼重，谓宰相宋琪
等曰：“抟独善其身，不干势利，所谓方外之士也。”抟居
华山已四十馀年，度其年近百岁，自言经承五代离
乱，幸天下太平，故来“朝觐。与之语，甚可听。”因遣中使
送至中书。琪等从容问曰：“先生得元默修养之道，可
以教人乎？”对曰：“抟，山野之人，于时无用，亦不知神仙
黄白之事，吐纳养生之理，非有方术可传。假令白日
冲天，亦何益于世。今圣上龙颜秀异，有天人之表，博达古今，深究治乱，真有道仁圣之主也。正君臣协心
同德，兴化致治之秋，勤行修炼，无出于此。”琪等称善，
以其语白上，上益重之，下诏赐号希夷先生，仍赐紫
衣一袭，留抟阙下，令有司增葺所止云台观。上屡与
之属和诗赋，数月放还山。端拱初，忽谓弟子贾德昇
曰：“汝可于张超谷凿石为室，吾将憩焉。”二年秋七月，
石室成，抟手书数百言为表，其略曰：“臣抟大数有终，
圣朝难恋，已于今月二十二日化形于莲花峰下张
超谷中，如期而卒。”经七日，支体犹温，有五色云蔽塞
洞口，弥月不散。抟好读《易》，手不释卷，常自号扶摇子，
著《指元篇》八十一章，言导养及还丹之事。宰相王溥
亦著八十一章以笺其指。抟又有《三峰寓言》及《高阳
集》《钓潭集》诗六百馀首，能逆知人意。斋中有大瓢挂
壁上，道士贾休复心欲之。抟已知其意，谓休复曰：“子
来非有他，盖欲吾瓢尔。”呼侍者取以与之，休复大惊，
以为神。有郭沆者，少居华阴，夜宿云台观。抟中夜呼
令趣归，沆未决。有顷，复曰：“可勿归矣。”明日沆还家，果
中夜，母暴得心痛几死，食顷而愈。华阴隐士李琪自
言唐开元“中郎官已数百岁，人罕见者。关西逸人吕
洞宾，有剑术，百馀岁而童颜，步履轻疾，顷刻数百里，
世以为神仙，皆数来抟斋中”，人咸异之。大中祥符四
年，真宗幸华阴，至云台观，阅抟画像，除其观田租。